Komisijos sprendimas
2004 m. sausio 29 d.
nustatantis šiltnamio dujų išmetimo monitoringo ir ataskaitų teikimo gaires vadovaujantis Europos Parlamento ir Tarybos Direktyva 2003/87/EB
(paskelbta dokumentu Nr. C(2004) 130)
(tekstas svarbus EEE)
(2004/156/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. spalio 13 d. Europos Parlamento ir Tarybos direktyvą 2003/87/EB, nustatančią šiltnamio efektą sukeliančių dujų emisijos leidimų sistemą Bendrijoje ir iš dalies keičiančią Tarybos direktyvą 96/61/EB [1], ir ypač į jos 14 straipsnio 1 dalį,
kadangi:
(1) Išsamus, nuoseklus, skaidrus ir tikslus šiltnamio dujų išmetimo monitoringas ir ataskaitų teikimas vadovaujantis šiomis gairėmis yra labai svarbus, siekiant kad veiktų prekybos šiltnamio dujų apyvartiniais taršos leidimais sistema, kurią nustato Direktyva 2003/87/EB.
(2) Šiame sprendime pateiktose gairėse išdėstomi išsamūs šiltnamio dujų, atsirandančių dėl veiklų, išvardintų Direktyvos 2003/87/EB I priede, kuriame šiltnamio dujos minimos siejant jas su minėta veikla, išmetimo monitoringo bei ataskaitų pateikimo kriterijai, remiantis monitoringo ir ataskaitų teikimo principais, išdėstytais minėtos direktyvos IV priede.
(3) Direktyvos 2003/87/EB 15 straipsnyje reikalaujama, kad valstybės narės užtikrintų, jog ūkio subjektų pateiktos ataskaitos būtų patikrintos vadovaujantis minėtos direktyvos V priede išdėstytais kriterijais.
(4) Šiame sprendime numatytos priemonės atitinka Tarybos sprendimo 93/389/EEB [2] 8 straipsniu įsteigto Komiteto nuomonę,
PRIĖMĖ ŠĮ SPRENDIMĄ:
1 straipsnis
Šiltnamio dujų išmetimo, kuris įvyksta dėl Direktyvos 2003/87/EB I priede išvardytų ir jos 14 straipsnyje nurodytų veiklų, monitoringo ir ataskaitų teikimo gairės yra išdėstytos šio sprendimo prieduose.
Šios gairės grindžiamos minėtos direktyvos IV priede išdėstytais principais.
2 straipsnis
Šis sprendimas skirtas valstybėms narėms.
Priimta Briuselyje, 2004 m. sausio 29 d.